Id-Deċiżjoni tal-Kummissjoni
tad-29 ta' Jannar 2004
li tistabbilixxi linji ta' gwida dwar il-monitoraġġ u r-rapportaġġ ta' l-emissjonijiet tal-gassijiet serra bis-saħħa tad-Direttiva 2003/87/KE tal-Parlament Ewropew u tal-Kunsill.
(notifikata permezz ta' dokument numru K(2003) 130)
(Test b'relevanza għaż-ŻEE)
(2004/156/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta' Ottubru 2003 li tistabbilixxi skema għall-iskambju ta' kwoti ta' emissjonijiet ta' gassijiet serra ġewwa l-Komunità u li temenda d-Direttiva 96/61/KE [1], u b'mod partikolari l-Artikolu 14(1) tagħha,
Billi:
(1) Il-monitoraġġ sħiħ, konsistenti, trasparenti u eżatt u r-raportaġġ ta' l-emissjonijiet tal-gassijiet bl-effett tas-serra b'konformità ma dawn il-linji ta' gwida huwa fundamentali għall-operat ta' l-iskema ta' l-allokazzjoni tal-kummerċ għall-emissjonijiet tal-gassijiet serra li kienet ġiet stabbilita fid-Direttiva 2003/87/KE.
(2) Il-linji ta' gwida li jinstabu f'din id-Direttiva jistabbilixxu kriterja dettaljata għall-monitoraġġ u r-rappurtaġġ ta' l-emissjonijiet tal-gassijiet bl-effett tas-serra li jirriżultaw mill-attivitajiet elenkati fl-Anness I tad-Direttiva 2003/87/KE tal-gassijiet serra b'relazzjoni ma dawk l-attivitajiet, ibbażati fuq il-prinċipji tal-monitoraġġ u r-rapportaġġ kif stabbiliti fl-Anness IV ta' dik id-Direttiva.
(3) L-Artikolu 15 tad-Direttiva 2003/87/KE jeħtieġ li l-Istati Membri jassiguraw li r-rapporti ippreżentati mill-operaturi jkunu vverifikati bi qbil mal-kriterja stabbilita fl-Anness V ta' dik id-Direttiva.
(4) Il-miżuri li hemm provvediment dwarhom f'din id-Deċiżjoni huma bi qbil mal-opinjoni tal-Kumitat stabbilit bl-Artikolu 8 tar-Regolament tal-Kunsill 93/389/KEE [2],
ADOTTAT DIN ID-DEĊIŻJONI:
Artikolu 1
Il-linji ta' gwida dwar il-monitoraġġ u r-rapportaġġ ta' l-emissjonijiet tal-gassijiet serra mill-attivitajiet elenkati fl-Anness I tad-Direttiva 2003/87/KE, referuti fl-Artikolu 14 tiegħu, huma stabbiliti fl-Annessi ta' din id-Deċiżjoni.
Dawn il-linji ta' gwida huma ibbażati fuq il-prinċipji stabbiliti fl-Anness IV ta' dik id-Direttiva.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fid-29 ta' Jannar 2004.